Night Changes. "NIght changes" britan-irland guruhi One Direction tomonidan ijro etilgan qoʻshiq. Qoʻshiq mualliflari Jamie Scott, Julian Bunetta va John Ryan. U One Directionning boʻlajak „Four“ (17-noyabr) albomidan joy olgan va 2-singl sifatida 2014-yilning 14-noyabrida ommaga taqdim etilgan. Zayn Malik One Directionning aʼzosi sifatida chiqarilgan soʻnggi qoʻshiq. 2023-yilning aprelida Spotify platformasi orqali eshitishlar soni 1 milliardga yetdi va bu natijaga erishgan guruhning ilk musiqasiga aylandi. Musiqiy video. 2014-yilning 21-noyabrida taqdim etilgan video Ben Winston tomonidan ishlangan. Unda guruhning barcha aʼzolari Zayn Malik, Liam Payne, Harry Styles, Louis Tomlinson va Niall Horanlar ishtirok etgan. Undan tashqari Liam Paynening oʻsha vaqtdagi sevgilisi Sophia Smith ham ishtirok etadi ammo ekranda yuzini namoyish etmagan. YouTube platformasiga musiqiy video 2014-yilning 21-noyabr sanasida joylangan boʻlib, 2024-yil oktabr oyi maʼlumotlariga koʻra jami hisobda 851 million koʻrishlar soniga ega. Video davomiyligida One Directionning barcha 5 aʼzosining uchrashuvdagi holatlari namoyish etilgan. Unga koʻra Zayn restoranda, Liam bogʻda, Louis oʻz avtomobilida, Niall oʻz uyida kamin yonida, Harry esa muz ustida tasvirlangan. Videoning oxirida uchrashuvlarning barchasi muvaffaqiyatsiz yakun topadi. Dastlab Zayn bilan uchrashuvdagi qizning boshqa sevgilisi kelib qizni olib ketadi va Zaynning ustiga spagetti va suvni toʻkib yuboradi. Liam bogʻda attraksionda uchayotgan vaqtida koʻngil aynishi oqibatidagi voqealar bilan uchrashuv yakunlanadi. Harry muz ustida sevgilisi bilan aylanma harakat amalga oshirmoqchi boʻladi va bu harakat muvaffaqiyatsizlikka uchraydi. Keyingi epizodda qoʻli singan Harry sevgilisiga qoʻl siltagan holatda paydo boʻladi. Louis oʻzining avtomobilida koʻl boʻyida sevgilisi bilan sayohat qilayotganida politsiya xodimi tomonidan to'xtatiladi. U politsiya xodimini mazah qiladi. Yakunda esa uning politsiya mashinasida olib ketilyotganini koʻrish mumkin. Niall esa sevgilisi bilan uyida Jenga va Monopoliya oʻynaydi. Keyinchalik kamin yonida oʻtirganida uning kiyimiga olov tegadi va yona boshlaydi. U olovni oʻchirish vaqtida sevgilisining kiyimiga suv toʻkilib ketadi. Yakuniy sahnada sevgilisidan uzr soʻrayotgan Niallni koʻrish mumkin.